محمد ازہر نعمانی

محمد ازہر نعمانی (پیدائش: 7 جولائی 1924ء، وفات: 13 مئی 2017ء)، جنھیں مولانا ازہر رانچوی کے نام سے بھی جانے جاتے ہیں، بہار، بھارت سے تعلق رکھنے والے عالم دین اور صوفی تھے۔ وہ حسین احمد مدنی کے شاگرد اور اُن کے خلیفہ و مُجاز بھی تھے۔ انھوں نے 1958ء میں محمد فخر الدین گیاوی کے ساتھ مل کر کڈرو، رانچی میں مدرسہ حسینیہ کے نام سے ایک مدرسہ قائم کیا تھا، جہاں نعمانی تاحیات بحیثیت مہتمم خدمت انجام دیتے رہے۔ انھوں نے جمعیۃ علماء ہند کے مرکزی نائب صدر اور ریاستی صدر کی حیثیت سے بھی خدمات انجام دیں۔ اسی طرح جمعیۃ علماء ہند کی مجلس عاملہ اور دار العلوم دیوبند کی مجلس شوریٰ کے رکن بھی رہے۔

 ابتدائی و تعلیمی زندگی 
محمد ازہر نعمانی 7 جولائی 1924ء کو رتھوس، ضلع مدھوبنی (اُس وقت ضلع دربھنگہ) میں پیدا ہوئے۔ ان کے والد شرف الدین بھی عالم دین تھے، جنھوں نے دملہ، ضلع مدھوبنی میں مدرسہ محمود العلوم کے نام سے مدرسہ قائم کیا تھا۔

نعمانی نے عربی کی ابتدائی تعلیم مدرسہ محمود العلوم دملہ، ضلع مدھوبنی اور مدرسہ مفتاح العلوم مئو میں حاصل کی۔ پھر اعلیٰ تعلیم کے لیے 1950ء میں دار العلوم دیوبند میں داخلہ لے کر 1953ء میں وہاں سے فارغ التحصیل ہوئے۔

انھوں نے 1374ھ (1954ء) میں صحیح بخاری؛ حسین احمد مدنی سے پڑھی۔ ان کے شرکائے دورۂ حدیث میں مجاہد الاسلام قاسمی، عبد الحق اعظمی، محمد طیب نابینا فیض آبادی اور صادق علی بستوی شامل تھے۔

 عملی زندگی 
تعلیم سے فراغت کے بعد چند سال سفر و حضر میں اپنے استاذ و شیخ حسین احمد مدنی کے ہمراہ رہے اور ان کی طرف سے اجازتِ بیعت و خلافت سے بھی نوازے گئے۔ 1956ء میں رانچی آئے اور وہاں جامع مسجد میں بچوں کو تعلیم دیتے تھے۔ 29 اپریل 1958ء کو محمد فخر الدین گیاوی کے ساتھ مل کر انھوں نے کڈرو، رانچی میں مدرسہ حسینیہ کی بنیاد ڈالی اور تاحیات اس کے مہتمم رہے۔ قیامِ مدرسہ کے ساتھ علاقے میں انھوں نے سو زائد مکاتب قائم کیے، جن میں سے بیشتر مدارس کی شکل اختیار کر چکے ہیں۔

1413ھ مطابق 1992ء سے تاحیات وہ دار العلوم دیوبند کی مجلسِ شوریٰ کے رکن رہے۔ دار العلوم دیوبند اور جمعیۃ علماء ہند کے پلیٹ فارموں سے وابستہ رہ کر انھوں نے تعلیم، تصوف اور ملی و سماجی میدانوں میں نمایاں خدمات انجام دیں۔ وہ جمعیۃ علماء ہند کی مجلسِ عاملہ کے رکن اور نائب صدر بھی رہے، نیز جمعیۃ علماء بہار و جھارکھنڈ کے مشترکہ صدر کی حیثیت سے خدمات انجام دیتے رہے۔ 2009ء میں جماعتی سطح پر جھارکھنڈ کو الگ یونٹ کی حیثیت دی گئی تو اس کے بعد تاحیات وہ جمعیۃ علماء جھارکھنڈ کے صدر رہے۔

ان کے خلفا میں حسین احمد عارف گیاوی بھی شامل تھے۔

 وفات و پسماندگان 
محمد ازہر نعمانی کا انتقال 16 شعبان 1438ھ مطابق 13 مئی 2017ء کو رانچی میں ہوا، نماز جنازہ اگلے دن محمود اسعد مدنی نے پڑھائی اور وہیں کڈرو قبرستان میں سپردِ خاک کیے گئے۔ محمود مدنی کا بیان ہے کہ نماز جنازہ میں اتنا مجمع تھا کہ لوگ مٹی ڈالنے کے لیے ظہر کی نماز سے مغرب تک قبرستان آتے رہے۔ نماز جنازہ میں بدر الدین اجمل بھی شریک ہوئے تھے۔ تعزیت کے لیے بعد میں سید ارشد مدنی اور سید اسجد مدنی وغیرہ بھی پہنچے تھے۔ محمد ازہر نعمانی نے پسماندگان میں پانچ بیٹیوں کے علاوہ تین بیٹے: احمد، محمد اور اسجد چھوڑے، جن میں تینوں عالم دین ہیں اور ثانی الذکر یعنی محمد قاسمی کو نعمانی کی وفات کے بعد مدرسہ حسینیہ، کڈرو کا مہتمم منتخب کیا گیا جو 1996ء سے بحیثیت نائب مہتمم خدمت انجام دے رہے تھے۔

 حوالہ جات 

زمرہ:بھارت کے سنی علما
زمرہ:بہاری شخصیات
زمرہ:جھارکھنڈ کی شخصیات
زمرہ:دار العلوم دیوبند کے فضلا
زمرہ:دیوبندی شخصیات
زمرہ:رانچی کی شخصیات
زمرہ:1928ء کی پیدائشیں
زمرہ:2017ء کی وفیات